input: A BIZOTTSÁG HATÁROZATA
  (2014. március 20.)
  a vezetőiengedély-kategóriák közötti egyenértékűségről
  (az értesítés a C(2014) 1625. számú dokumentummal történt)
  (EGT-vonatkozású szöveg)
  (2014/209/EU)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a vezetői engedélyekről szóló, 2006. december 20-i 2006/126/EK európai parlamenti és tanácsi irányelvre (1) és különösen annak 13. cikke (1) bekezdésére,
  mivel:
  (1)
  A 2006/126/EK irányelv úgy rendelkezik, hogy kölcsönösen el kell ismerni a tagállamok által kiadott összes vezetői engedélyt, beleértve azokat is, amelyeket a kölcsönös elismerési elv alkalmazásának időpontja előtt adtak ki.
  (2)
  A vezetői engedélyek kölcsönös elismerésének elve magában foglalja valamennyi olyan jogosultság teljes elismerését, amelyet az engedély jogosultja számára a kiadáskor érvényes nemzeti rendelkezésekkel összhangban biztosítottak.
  (3)
  A 2006/126/EK irányelv úgy rendelkezik, hogy a tagállamoknak meg kell állapítaniuk a szóban forgó irányelv végrehajtását megelőzően kiadott és az irányelv 4. cikkében meghatározott engedélyek közötti egyenértékűségeket. Ezeket az egyenértékűségeket a Bizottságnak jogilag kötelező érvényű formában kell elfogadnia.
  (4)
  Horvátország uniós csatlakozása nyomán immár a Horvátországban kiadott vezetői engedélyeket is fel kell venni a 2013/21/EU bizottsági határozatban (2) szereplő egyenértékűségi táblázatokba.
  (5)
  A 2013/21/EU határozat elfogadása óta a Cseh Köztársaság, Görögország, Németország, Olaszország, Svédország és Szlovénia értesítette a Bizottságot arról, hogy a határozattal engedélyezett egyenértékűségek kiigazításra szorulnak.
  (6)
  A 2013/21/EU határozatot ezért hatályon kívül kell helyezni,
  ELFOGADTA EZT A HATÁROZATOT:
  1. cikk
  Ez a határozat a tagállamok által kiadott valamennyi érvényes, forgalomban lévő vezetői engedélyre alkalmazandó.
  2. cikk
  A tagállamokban a 2006/126/EK irányelv végrehajtása előtt kiadott vezetői engedélyek kategóriái és a 2006/126/EK irányelv 4. cikkében meghatározott egységesített vezetőiengedély-kategóriák közötti egyenértékűségekre vonatkozó táblázatok e határozat mellékletében szerepelnek.
  3. cikk
  (1) A 2006/126/EK irányelv végrehajtása előtt kiadott vezetői engedélyek kategóriái a vezetői engedély cseréje nélkül feljogosítanak a mellékletében ismertetett, megfelelő kategóriákba tartozó járművek vezetésére. Egyes esetekben korlátozások érvényesülhetnek: ezek az adott jogosítvány vonatkozásában e határozat mellékletében feltüntetésre kerültek.
  (2) Egy vezetői engedélynek a 2006/126/EK irányelv I. mellékletében leírt uniós mintának megfelelő vezetői engedélyre való lecserélése esetén az engedély jogosultja számára az e határozat melléklete szerinti egyenértékű jogosultságokat kell biztosítani.
  (3) A megfelelő jogosultságok korlátozását jelző kódok a 2006/126/EK irányelv I. mellékletében meghatározott harmonizált uniós kódok.
  (4) A vezetői engedélyek kölcsönös elismerésének a 2006/126/EK irányelv 2. cikkének (1) bekezdésében rögzített elve nem vonatkozik a nemzeti vezetőiengedély-kategóriákra.
  4. cikk
  A 2013/21/EU határozat e határozat hatálybalépésének napjával hatályát veszti.
  5. cikk
  Ennek a határozatnak a tagállamok a címzettjei.
  Kelt Brüsszelben, 2014. március 20-án.